Kegyelem nektek és békesség Istentől a mi Atyánktól és az Úr Jézus Krisztustól!

Mal 3, 22-24  
*Gondoljatok szolgámnak, Mózesnek a tanítására, azokra a rendelkezésekre és a törvényekre, amelyeket általa parancsoltam egész Izráelnek a Hóreben! 23Én pedig elküldöm hozzátok Illés prófétát, mielőtt eljön az ÚR nagy és félelmetes napja. 24Az atyák szívét a gyermekekhez téríti, a gyermekek szívét az atyákhoz, hogy pusztulással ne sújtsam a földet, amikor eljövök.*

Örök Életre váró Gyülekezet!

Mennyit gondoltok az Örök Életre? Mennyire van jelen a gondolataidban az Örök Élet? Mit jelent neked, hogy Isten Örök Életre hív el téged?

Fontos jelzés a mai igének már az első szava is ilyen formán: „Gondoljatok”. Az, hogy néha kimondod, az, hogy a hitvallásba benne van, az még nem jelenti azt, hogy számodra is élő valósággá, az éltető reménységgé válik az Örök Élet ígérete. Legyen ott igenis a gondolataidban és küzdj vele, hogy számodra mit jelent, miben határoz meg és vedd észre, hogy mi az, amiben formálni akar téged ez az ígéret.  
Talán még mind emlékszünk Micimackóra, akiről gyakorta olvassuk, hogy leül és a fejét törve, önamgát rászorítva, odakoncentrálva mondja: „Gondolj, gondolj, gondolj!”.   
Nekünk is kellene hasonló módon, tudatosan időt és helyet készítenünk magunknak, hogy tudjunk arra figyelni, az életünk középpontjába helyezni, ami valóban lényeges kérdés, sőt kimondhatom életbevágó kérdés, a sok haszontalan, múló bíbelődésünk helyett.  
Micimackó leül a Gondolkodó-sarkába – egy elhagyatott helyre az erdőben, mi pedig épp így leülhetünk ide, a templompadba, vagy otthon a kedvenc karosszékbe, - kicsit mélyebbre nézve a lelki belső szobánkba, és ott tényleg megállva, nem a holnapi teendőkön, a bevásárló listán, a pletykákon rágódva, hanem távol a mindennapok zajától, az emberek elvárásaitól és okoskodásától, mi is ráirányíthatnánk a figyelmünket, a gondolatainkat arra, ami valóban meghatároz, aminek valóban súlya van.

Igénkben Mózes tanítása, a rajta keresztül kapott 10 Parancsolat említődik, de ma talán már inkább azt kell mondjuk, hogy az Isten igéjére, ha pedig még egyszerűbben akarunk fogalmazni, akkor azt mondhatom: Isten szeretetére. Ez a szeretet megismerhető, felfedezhető ma a mindennapjainkban és akár előre tekintve is, éppen azért, mert ez a szeretet nem barátkozásról, kedveskedésről, nyugtató hátbaveregetésről szól, hanem az Örök Élet Istentől kapott ígéretéről. Isten szeretete érthetőbb dolognak tűnik, mint az Örök Élet, de valójában a kettő egy és ugyanaz. Nem értelmezhető egyik a másik nélkül. Ha az Örök Élettel nem foglalkozol, nem vágyod megérteni, akkor Isten szeretetét, Krisztus megváltását sem értheted és értékelheted igazán. Mert, milyen az Isten szeretete, mit akar kimunkálni? Jézus maga mondja el az elveszett példázatokban: *„Mondom nektek, hogy ugyanígy egyetlen megtérő bűnös miatt nagyobb öröm lesz a mennyben, mint kilencvenkilenc igaz miatt, akiknek nincs szüksége megtérésre.”*. Ne higgyük el, hogy mi igazak, nagy Isten-ismerők, a kiváló minősítést már kiérdemelt szolgák vagyunk. Elveszettek vagyunk, akik azzal is elfelejtenek törődni, hogy mennyire hiányzik a pásztor, a gazda házának békessége, az Örök Élet.

Nehezünkre esik gondolni rá, hiszen rányomtuk a halál és az ítélet rettentővé tett képeit és azok mögül nem hagyjuk hogy felragyogjon a győzelem szava, az evangélium, az Isten nekünk szánt akarata. Épp úgy állunk hozzá, mint a 10 Parancsolthoz, vagy az igéhez. Ráterhelünk sok-sok világi félelmet, és a saját bizonytalanságainkat és nem vesszük észre, vagy ami még rosszabb, hogy nem vesszük komolyan, hogy Isten akarata, az Örök Élet az messze-messze ezek felett áll.  
A halál és az ítélet nem félelmetes, elborzasztó pillanatok, csak épp nekünk is le kellene ülni időnként, elcsendesedni az ige mellett imádsággal, és valóban rágondolni, arra figyelni hogy az Úr kegyelme, Krisztus üres keresztje mit is jelent számunkra!  
Hogy mit is kellene felismernünk, az itt van a 23. versben: „*23Én pedig elküldöm hozzátok Illés prófétát, mielőtt eljön az ÚR nagy és félelmetes napja.”*. Eljön a próféta, megszólal az ige, értem kiált az Úr a Szentlélek által, a testvérek által, mert figyelmeztetni akar, a megtérésemet akarja, minden bűnömből és pöffeszkedésemből. Ahogy az elveszettekről szóló ige által idéztem: örülni akar nekünk, ünnepelni akar velünk az Úr, nem pedig veszedelmet, vagy romlást hozni! Neki egyáltalán nem mindegy, hogy te a kárhozatra, vagy az Örök Életre mész-e, akkor te miért teszel úgy, mintha ez egy lényegtelen, vagy legalábbis sokadrangú, elodázható kérdés lenne?

Ne várjuk Testvérek, hogy az akaratod, a döntéseid, a szívedben lévő hitvallás ellenére az Úr majd mégis beráncigál az kegyelembe! Ő azt szeretné, hogy te ne a kárhozaté légy, Ő érted adta Krisztust, meg akar gyógyítani az Örök Életre, de ha te nem kérsz ebből a gyógyulásból, akkor mégis mit gondolsz, hogyan teljesedhet be az Örök Élet ígérete rajtad?  
Olyan ez, mint a kézmosás, amire a szülő hívja a gyermekét, - nyilván okkal -, de egyértelművé teszi a határokat is, mégpedig, hogy helyette nem moshatja meg a kezét.   
Isten is oda helyezi elénk a tisztító szappant – a Krisztus általi bűnbocsánatot és az élő vizet – a Szentlélek által elevenné tett igét. Ott van előttünk, de, hogy megmosakodjunk, megtisztuljunk az Örök Életre, abban nekünk is részt kell vennünk.   
Figyelmeztet minket az Úr: Állj meg! Gondold végig, azaz vizsgáld meg magad az ige tükrében, tisztulj meg az Isten szeretetére és élj ehhez a szeretethez ragaszkodva ma és az örök életben.  
A mi Atyánk helyre akar állítani minket, a kapcsolatainkat, a hitünket, de ez nélkülünk hogy valósulhatna meg? „*Az atyák szívét a gyermekekhez téríti, a gyermekek szívét az atyákhoz, hogy pusztulással ne sújtsam a földet, amikor eljövök.”*Szeretetre és az általa lehetséges békére akar formálni minket, mert élni nem csak „majd” lenne jó ezzel az alappal, hanem már ma itt, a földön is. Idősnek és fiatalnak is, függetlenül az eltelt, vagy a még előttünk lévő időtől.   
A megtérés, az Isten szeretetében megerősödött, megváltozott élet az nem korosztályfüggő! Nem olyan, mint a szavazati jog, vagy a vidámparki hullámvasút, amire csak bizonyos magasság alatt, vagy felett lehet felszállni. Az Úr kegyelme a gyermek, a felnőtt, a barát, az ellenség, a presbiter és a hitét kereső számára is ugyanúgy megszólal, ugyanúgy nyitva áll.  
Ahogyan Ézsaiás próféta könyvében és az első Korinthusi levélben is megszólal: *„Amit szem nem látott, fül nem hallott, és ember szíve meg sem sejtett, azt készítette el Isten az őt szeretőknek.”*.  
Egyikünk se tudja, hogy pontosan milyen az Örök Élet, az Isten szeretetének és békességének a teljessége, de ez nem félelmet, vagy bizonytalanságot kell, hogy jelentsen. Tőlünk pedig végképp nem egy legyintést, egy vállvonást, hogy majdcsak lesz valahogy, inkább nem terhelem magam ezzel a kérdéssel. Vegyük igenis komolyan, amit mai igénk mond: az Úr megtéríti a mi szíveinket, hitet akar adni, élő reménységet, hiszen Ő a legkevésbe sem pusztítóként lép eléd, nem le akar sújtani rád. Feléd mozdul a karja igen, de azért, hogy felemelhessen téged, azért, hogy magához ölelhessen téged, ahogyan a tékozló fiú apja magához ölelt a hazatérő gyermekét.   
Ne feledjük Testvérek, az Örök Élet kifejezésben az örök, az nem az időbeliségről szól első sorban, hanem a minőségről. Örök, azaz romolhatatlan, a legteljesebb, a Mindenható akarata szerint való. Ez az, ilyen élet az, amit a mennyei Atya minden egyes gyermekének szán. Mert számra mindannyian értékesek vagytok. Számára mindannyian elveszettek, megmentésre szorulók, de Krisztus által elválaszthatatlanul hozzá tartozók vagyunk! Gondolkodj hát el, hogy neked mit jelent ez a kapcsolat, az Örök Élet akarata, hogy te valóban vágyod-e megtapasztalni, hogy az egy Istenhez tartozó vagy?   
Gondolj, gondolj, gondolj az Úr irántad élő szeretetére! Ámen